अस्ट्रेलियाका नेपालीले सांस्कृतिक भवन निर्माण गर्ने
अस्ट्रेलियामा बसोबास गर्दै आएका नेपालीहरूले त्यहाँ आफ्नो पहिचान र संस्कृति झल्कने सांस्कृतिक भवन निर्माण गर्ने भएका छन् । दक्षिण अस्ट्रेलियामा बसोबास गरिरहेकी नेपाली महिला रेणुका लामाले एडिलेडमा रहेको करिब ६ रोपनी जग्गा समुदायलाई निःशुल्क हस्तान्तरण गरेपछि अस्ट्रेलियामा बसोबास गर्ने नेपालीले त्यहाँ नेपाली सांस्कृतिक भवन निर्माण गर्ने भएका हुन् । 
अस्ट्रेलिया — अस्ट्रेलियामा बसोबास गर्दै आएका नेपालीहरूले त्यहाँ आफ्नो पहिचान र संस्कृति झल्कने सांस्कृतिक भवन निर्माण गर्ने भएका छन् । दक्षिण अस्ट्रेलियामा बसोबास गरिरहेकी नेपाली महिला रेणुका लामाले एडिलेडमा रहेको करिब ६ रोपनी जग्गा समुदायलाई निःशुल्क हस्तान्तरण गरेपछि अस्ट्रेलियामा बसोबास गर्ने नेपालीले त्यहाँ नेपाली सांस्कृतिक भवन निर्माण गर्ने भएका हुन् । ‘नेपाली सास्कृतिक भवन निर्माण गर्न सकियो भने अस्ट्रेलियामा हाम्रो पहिचान, कलासंस्कृति तथा पर्यटनको प्रत्यक्ष प्रवर्द्धन गर्न सकिन्छ भनेर नै जमिन दिने निर्णय गरेका हौं,’ हाल स्थानीय काउन्सिलरका साथै एनआरएनए उपाध्यक्षसमेत रहेकी लामाले भनिन् ।उनका अनुसार जग्गा तयार भइसकेपछि उक्त जमिन नेपाली सांस्कृतिक भवन सञ्चालनका लागि निर्माण हुने समितिलाई हस्तान्तरण हुनेछ । ट्रस्टमार्फत सञ्चालन गर्ने भनिएको नेपाली सांस्कृतिक भवन निर्माण तथा सञ्चालनका लागि दक्षिण अस्ट्रेलियामा रहेका नेपालीहरूको एक समिति निर्माण गरिने भएको छ । राज्यको मुख्य शहर एडिलेडदेखि ३० मिनेटको दुरीमा रहेको उक्त स्थानमा निर्माण गरिने भवनलाई सार्वजनिक कार्यक्रम गर्नका लागि आवश्यक पर्ने हलका साथै नेपाली परम्परा झल्कने शिल्पकलाले सजाइने बताइएको छ । उक्त भवनमा मन्दिर, बौद्ध गुम्बालगायत विभिन्न धार्मिक संरचनासमेत निर्माण गरिनेछ । अस्ट्रेलियामा नेपालीहरूको जनसंख्या वृद्धि भएसँगै आफ्नै परम्परा र संस्कृति झल्कने सामुदायिक भवन निर्माणका लागि विभिन्न सहरमा वर्षौंदेखि पहल भइरहेको छ । पछिल्लो समय मेलबर्न तथा ब्रिसबन शहरमा भने नेपाली सामुदायिक सेन्टर निर्माण प्रक्रियाले तिव्रता पाउँदै गएको छ । मेलबर्नमा निर्माण भइरहेको अस्ट्रेलियन नेप्लिज मल्टिकल्चर सेन्टरलाई त भिक्टोरिया सरकारले लाखौं डलर बराबरको आर्थिक सहायतासमेत प्रदान गरेको छ । १५ हेक्टर क्षेत्रफलमा निर्माण भइरहेको भिक्टोरियाको यो सेन्टर निर्माण सम्पन्न भएमा अस्ट्रेलियामा नेपाली पहिचान झल्कने पहिलो सामुदायिक सेन्टर बन्नेछ ।